Ego Petrus, comes Autissiodori et Tornodori, notum facio universis, præsentibus pariter et futuris, quod constitui et concessi quod de cetero nullum vinum vendetur apud Tornodorum ad bannum. Cum, autem, venerabilis domina mea, Matildis, quondam comitissa Tornodori, modo Fontis-Ebraudi sancti-monialis, in bannis qui solebant esse apud Tornodorum, quadraginta libras haberet, ita condictum est et constitutum quod burgenses Tornodori singulis annis dicte comitisse reddent, in mense martio, viginti libras Autissiodorenses, et similiter in mense augusto, viginti libras; has autem quadraginta libras singulis annis capient burgenses prefati super communitatem hominum Tornodori, ad voluntatem suam; et si quid etiam ultra memoratam summam quadraginta librarum in dicta villa ceperint, hoc eis sine occasione licebit facere et mittere in emendationem dicte ville. Si qui, vero, habitantes apud Tornodorum, vel habentes vinum in dicta villa, in levata quadraginta librarum ad arbitrium dictorum burgensium mittere noluerint, ipsi in villa Tornodori, in martio, vel in augusto, vinum ad tabernam vendere non poterunt, salva tamen libertate clericorum et militum. Sciendum est, preterea, me constituisse et concessisse quod quicumque veniet apud Tornodorum, causa vini emendi, non capietur, nec impedietur donec interdictum fuerit. Ad hujus itaque rei confirmationem, presentem paginam sigilli mei munimine roborari precepi. Actum, anno Incarnationis dominice, millesimo ducentesimo decimo, mense septembri.